《题双庙》
宋代·郭知运

唐祚中不振，孽胡恣奸骄。
君德弗克终，治乱在一朝。
渠魁睥神弗，四海俱动摇。
向来为厉阶，其迹已冰消。
中兴功孰盛，张许冠百僚。
堂堂二公烈，千古名不凋。
义胆极华岳，忠肝齐斗杓。
平生慕节义，卜居祠匪遥。
丹青就湮郁，古屋风萧萧。
英灵如可问，激懦讨惛妖。

作者简介：（1132—?）宋临安盐官人，字次张，自号息庵老人。幼刻志向学。高宗绍兴二十一年进士。秦桧强与为姻，知运勿乐，遂停婚。仕至荆州守。倦于荣利，卜居双庙之西。有《猥稿》。